سري لانكا

سري لانكا ولاّ سريلانكا (بالتاميل: இலங்கை - بالسينهالا: ශ්‍රී ලංකාව)، رسميا لجمهورية الديموقراطية لإشتراكية د سري لانكا، هي بلاد جزيرة جات ف الشمال د لمحيط لهندي ف لجنوب د آسيا. أقرب لبلدان ليها هي لهند، اللي جات 31 كم ف الشمال ديالها، و لمالديڤ، اللي جات ف لجنوب لغربي ديالها. من 1948 ل 1972، كانت لبلاد سميتها سيلان.

لبلاصة اللي فيها سري لانكا عندها تاريخ مكتوب قديم فايت 3000 عام. بزاف د لكتوبا اللوالا د لبودية تكتبو فيها. لمنطقة حكموها بزاف د لملوك محليين، تال لقرن 16 فين ستعمراتها لبرتغال، و من بعد عطاتها لهولاندا. ف 1815 ستعمرات بريطانيا لمنطقة، و بقات فيها تال 1948، اللي هو لعام اللي ستاقلات فيه رسميا لجمهورية د سيلان. ف 1972 بدلات السمية ل سري لانكا، و ف 1983 بدات فيها حرب أهلية مابين مجموعات نفصالية و لعسكر سالات ف 2009.

تيسكنو ف سري لانكا تقريبا 22 مليون د الناس و اللغات الرسمية ديالها هي التاميل و السينهالا. لبلاد عندها جوج عواصم: 	سري جاياواردنپورا كوتي (لعاصمة لإدارية) و كولومبو (لعاصمة التنفيدية و لقضائية). السكان د لبلاد مخلطين و فيهم لبوديين (لبودية هي الدين الرسمي د لبلاد) و لهندوس و لمسلمين و لمسيحيين. لإقتصاد د لبلاد معروف بالتصدير د منتوجات بحال آتاي و لقهوة و لكاواتشو. سري لانكا داخلة ف بزاف د لمنضمات الدولية بحال لأمم لمتحدة و لكومنويلت و لحركة د عدم لإنحياز.

 مصادر 


تصنيف:بلدان د أسيا
تصنيف:مقالات فيها مصدر و 3000 بايت
تصنيف:دولة ݣزيرة